กลต.พบแมลงเม่า
เย็นวันหนึ่งหลังเลิกงาน เราได้นัดพบกับสาวน้อยนัยน์ตาเปี่ยมไฟฝันคนหนึ่ง ความฝันที่เธอประกาศไว้ว่า &#8220;สักวันหนึ่งแมลงเม่าจะเป็นนางพญาปลวก&#8221;
19 ก.พ. 2556

เย็นวันหนึ่งหลังเลิกงาน เราได้นัดพบกับสาวน้อยนัยน์ตาเปี่ยมไฟฝันคนหนึ่ง ความฝันที่เธอประกาศไว้ว่า “สักวันหนึ่งแมลงเม่าจะเป็นนางพญาปลวก” 
คุณจุ๊บ หรือ ชลิตา สมบูรณ์เรืองศรี โปรแกรมเมอร์วัย 28 ปี ผู้สร้างสรรค์ “สารคดีชีวิตสัตว์โลก : แมลงเม่า” การ์ตูนน่ารักสดใส เนื้อหากระแทกใจนักลงทุน ด้วยความสำเร็จจากเว็บไซต์ www.maoinvestor.com ที่มีผู้เข้าชมมากกว่าล้านครั้ง และ facebook fanpage ในชื่อ “MaoInvestor” ที่มีผู้ติดตามเกือบ 40,000 คน...ทำให้เราสนใจที่จะขอให้เธอถ่ายทอดความรู้และบทเรียนการลงทุนให้แก่ผู้ลงทุนในรูปแบบการ์ตูนที่เธอถนัด
คุณจุ๊บเล่าว่า ด้วยวัยทำงานที่มีกำลังเต็มร้อยและภาระยังไม่มากอย่างนี้ เธอรับความเสี่ยงได้ การลงทุนใน “หุ้น” จึงเป็นคำตอบที่ “ใช่” สำหรับเธอ ในพอร์ตของเธอมีทั้งหุ้นที่ลงทุนระยะยาว และอีกส่วนหนึ่งที่เล็กกว่าสำหรับหุ้นขนาดเล็ก เธอเริ่มลงทุนในหุ้นเมื่อปี 2553 ขนาดที่ว่าตั้งแต่ลงทุนมายังไม่มีเหตุการณ์วิกฤติรุนแรง แต่เธอก็เคยเจ็บตัว และทุกครั้งเธอจะต้องกลับมาทบทวนว่าพลาดไปเพราะอะไร แล้วจะจัดการกับความผิดพลาดนั้นได้อย่างไร 
และนั่นเป็นจุดเริ่มต้นที่เธออยากเขียนการ์ตูนเล่าถึงชีวิตของแมลงเม่าตัวน้อย ด้วยความที่เธอไม่มีพื้นฐานความรู้ด้านการเงิน เธอจึงต้องศึกษาด้วยตัวเอง โดยเฉพาะการอ่านหนังสือวิธีเล่นหุ้นให้ประสบความสำเร็จ แต่สิ่งที่เธอพบคือ ทุกเล่มที่เธออ่านล้วนบอกเล่าแต่ success story ซึ่งเป็นโลกเพียงด้านเดียว เธอจึงตั้งใจที่จะบอกเล่าให้เพื่อนผู้ลงทุนเห็นโลกการลงทุนให้ครบทุกด้านอย่างที่เธอเห็น
เทคนิคการถ่ายทอดความรู้ด้วยการทำให้เนื้อหาหนักๆ เป็นเรื่องที่เข้าใจได้และจดจำง่าย ต้องถือว่าเธอเป็นมืออาชีพ ซึ่งคุณสามารถพิสูจน์ความจริงนี้ได้ด้วยการกด like ที่ www.facebook.com/starttoinvest เพื่อติดตามผลงานที่เธอทำงานร่วมกับ ก.ล.ต. ในวันพฤหัสบดี สัปดาห์เว้นสัปดาห์
ก่อนจบการสนทนา เธอทิ้งท้ายด้วยความห่วงใยเพื่อนนักลงทุน ในฐานะที่เธออยู่ในวงการออนไลน์ โลกออนไลน์เป็นโลกที่ไม่ต้องเปิดเผยตัวตนที่แท้จริง จึงมีทั้งผู้ที่ปรารถนาดีและผู้ที่ประสงค์ร้าย ผู้อ่านจึงต้องระวังตัว อย่าหลงเชื่ออะไรง่ายๆ ต้องเช็คข้อมูลจากหลายแหล่งก่อนตัดสินใจ...ช่างเป็นการพบกันที่ล้ำค่า เพราะเรามีเป้าหมายเดียวกัน คือ อยากเห็นคนไทยลงทุนเพื่ออนาคตด้วยความรู้และความเข้าใจที่ถูกต้องค่ะ